**“Kevtxhaum Ua Rau Neeg Lub Siab Tsis Ntseeg Yexus Tej Txujci thiab Tej Lus”**

**Yauhas 6:25-35** “25Thaum lawv ntsib Yexus nyob rau sab ntugdej haivtxwv sab tim ub, lawv hais rau Yexus hais tias, “Xibhwb, Koj twb los txog rau ntawm no thaum twg lawm?” *26Yexus teb hais tias, “Kuv qhia tseeb rau nej hais tias twb yog vim kuv muab mov rau nej noj tsau, nej thiaj tuaj nrhiav kuv, tsis yog vim nej pom tej txujci tseemceeb uas kuv ua.* 27Nej tsis txhob uas haujlwm nrhiav tej zaubmov uas txawj lwj, *tiamsis nej yuav tsum ua haujlwm nrhiav tej zaubmov uas nyob ruajkho uas coj mus tau txojsia ntev dhawv mus ib txhis uas yog tej zaubmov uas Neeg Leejtub tabtom yuav muab rau nej.* Vim nyob rau ntawm Neeg Leejtub xwb, Vajtswv tus uas yog Leejtxiv thiaj li nias Nws lub cim uas yog uas qhov ua Nws lav paub.” 28Ces lawv thiaj li nug Yexus hais tias, “Peb yuav tsum ua li cas, thiaj li yog peb ua tej haujlwm uas Vajtswv hais kom peb ua?” 29Yexus teb lawv hais tias, “*Vajtswv tes haujlwm yog nej yuav tsum ntseeg Tus uas Vajtswv tau txib los.”*

30Ces lawv txawm nug Yexus tias, *Koj ua ib yam txujci dabtsi rau peb saib, kom peb pom, peb thiaj li yuav ntseeg Koj?* Ua li Koj yuav dabtsi rau peb siab? 31Peb cov yawgkoob lawv tau noj cov manas nyob rau tom tiaj suabpuam, raws li Vajtswv Txojlus twb tau sau tseg lawm hais tias: Nws tau muab cov mov uas los saum ntuj los rau lawv noj. *32Yexus hais rau lawv tias, Kuv qhia tseeb tseeb rau nej, Mauxes tsis yog tus uas muab cov mov uas los saum ntuj los rau nej noj, tiamsis Kuv Leejtxiv yog tus muab cov mov los saum ntuj rau nej noj*. *33Rau qhov Vajtswv cov mov yog tus uas los saum ntuj los thiab pub txojsia rau neeg ntiajteb.* 34Lawv hais rau Yexus tias, Tus Tswv, thov Koj pub cov mov ntawd rau peb noj mus li. 35Yexus hais rau lawv tias, “Kuv yog cov mov uas cawm neeg txojsia, tus uas los cuag kuv, tus ntawd yeej yuav tsis tshaib ib zug li lawm, thiab tus uas ntseeg Kuv, tus ntawd yeej yuav tsis nqias ib zaug li lawm.”

Peb cov kwvtij thiab cov nkaujmuam uas ntseeg hauv peb tus Tswv Yexus lub npe: Vajtswv txoj kevhlub thiab thajyeej nrog nraim nej txhua tus. Amen.

*“26Yexus teb hais tias, Kuv qhia tseeb rau nej hais tias twb yog vim kuv muab mov rau nej noj tsau, nej thiaj tuaj nrhiav kuv, tsis yog vim nej pom tej txujci tseemceeb uas kuv ua.”*

Tej neeg coob coob rov caum thiab nrhiav Yexus. Ib hnub tomqab, Yexus pub mov rau 5000 leej noj tsau npo. Nyob rau hauv nqi 25 no, tej neeg noj rov qab tuaj nrhiav Nws dua. Thaum lawv nrhiav tau Yexus rau sab ntug dej sab tim ub, lawv thiaj li nug tias, “Xibhwb thaum twg Koj twb los txog ntawd no lawm?” Peb nrhiav nrhiav koj, tsis pom koj li. *Wow, tej neeg coob no tej lus zoo li lawv txaus siab thiab xav hnov Yexus tej lus qhia kawg nkaus, puas yog? Tsis yog li ntawd, Yauhas qhia peb paub tias txawm lawv caum thiab nrhiav nrhiav mam nrhiav tau Yexus thiab Nws cov thwjtim lawv los, Yexus paub lawv lub siab zoo.* Tej neeg no tsis yog nrhiav Yexus vim yog Yexus tejlus qhia muaj kuab thiab tej txujci tiamsis yog vim Yexus muab mov rau lawv noj tsau plab xwb. Yauhas sau tias Yexus hais rau lawv tias, *“Kuv qhia tseeb rau nej hais tias twb yog vim kuv muab mov rau nej noj tsau nej thiaj tuaj nrhiav kuv, tsis yog vim nej pom tej txujci tseemceeb uas kuv ua.”*

*“27Nej tsis txhob uas haujlwm nrhiav tej zaubmov uas txawj lwj, tiamsis nej yuav tsum ua haujlwm nrhiav tej zaubmov uas nyob ruajkhov uas coj mus tau txojsia ntev dhawv mus ib txhis uas yog tej zaubmov uas Neeg Leejtub tabtom yuav muab rau nej.”*

Tej neeg coob no nrhiav tej mov uas tsau lawv plab thiab txawjlwj. Yexus paub zoo tej neeg no lub siab thiab lawv txojkev ntshaw. Qhov uas lawv caum nrhiav Yexus ua hnub ua hmo tsis yog lawv xav mloog Nws tej lus muaj hwjchim uas yog tus neeg txhaum cov mov cawm txojsia. Yexus yeej paub zoo tias, tej neeg coob coob ntawd lub siab xav kom Yexus pab lawv ntawd sab nqaijtxawv uas pub mov tsau lawv lub plab xwb tsis yog lawv tej kevtxhaum. Yexus hais tias, *“Lawv tsis totaub txog tejlus uas Yexus niaj hnub qhia thiab tej txujci uas Nws ua.”* Yexus tej txujci thiab tej lus qhia twb qhia rau lawv paub tias Nws yog leejtwg lawm *– tiamsis lawv tsis ntseeg tsis totaub tej ntawd vim lawv txoj kevtxhaum!* Yog tsis yog lawv tej kevtxhaun lawv yeej totaub tej lus uas Nws qhia thiab tej txujci uas Nws ua tias Nws yog tus uas Vajtswv txib los rau lub ntiajteb los uas neeg ntiajteb tus Cawmseej. Hauv lawv lub siab, Lawv tsis nrhiav cov mov uas yog txojsia uas yog Yexus rau lawv sab ntsujplig uas tuag rau lawv tej kevtxhaum. Kevtxhaum ua rau lawv tsis txhawj txog lawv tus ntsujplig ua twg tuag rau kevtxhaum; lawv tsuas txawj tias kom lawv lub plab tau noj tsau npo xwb. Yexus thiaj li hais rau lawv thaum Nws ntsib lawv dua, *“Nej tsis txhob uas haujlwm nrhiav tej zaubmov uas txawjlwj, tiamsis nej yuav tsum ua haujlwm nrhiav tej zaubmov uas yuav nyob ruajkhov uas yog txojsia.”* Yog li ntawd Yexus thiaj hais ntxiv rau lawv tias, “Nws yog cov mov uas cawm neeg txojsia – lossis Nws yog cov mov uas yog txojsia.” Rau qhov Vajtswv Leejtxiv pom zoo thiab nias Nws lub cim tso cai rau Nws Leejtub Yexus ua tes haujlwm no.

*“28Ces lawv thiaj li nug Yexus hais tias, “Peb yuav tsum ua li cas, thiaj li yog peb ua tej haujlwm uas Vajtswv hais kom peb ua?” 29Yexus teb lawv hais tias, “Vajtswv tes haujlwm yog nej yuav tsum ntseeg Tus uas Vajtswv tau txib los.” 30Ces lawv txawm nug Yexus tias, Koj ua ib yam txujci dabtsi rau peb saib, kom peb pom, peb thiaj li yuav ntseeg Koj? Ua li Koj yuav dabtsi rau peb siab?*

Ob yam uas lawv xav kom Yexus qhia thiab ua rau lawv. Thaum Yexus hais kom lawv tsis txhob nrhiav cov mov txawjlwj tiamsis yuav tsum nrhiav cov mov uas tsis txawjlwj uas yog txojsia. Twb yog vim li ntawd, *kevtxhaum twb ua rau tej neeg no lub siab qhwv quav lawv thiaj nug*  Yeuxs ob yam saib Yexus yuav teb li cas: **(1)** ua Vajtswv haujlwm yog ua li cas tiag thiab **(2)** lawv xav pom tej txujci tseemceeb los ntawm Yexus. Yog Yexus ua rau lawv pom mas lawv thiaj li yuav ntseeg tias Yexus yog tus uas Vajtswv txib los saum ntuj los.

Ua Vajtswv haujlwm yog ua li cas tiag? Thaum uas Yexus qhia tias, Nws yog cov mov uas yog txojsia thiab yog tus uas Vajtswv txib los saum ntuj los; thiab qhia kom lawv tsis txhob niaj hnub nrhiav thiab ua haujlwm rau tej mov uas txawjlwj. Tom qab ntawd lawv hnov Yexus tej us no, tej neeg no thiaj li nug saib Yexus yuav teb lawv li cas, lawv thiaj hais rau Yexus tias – “Peb yuav tsum ua li cas, thiaj li yog peb ua tej haujlwm uas yog Vajtswv hais kom peb ua?” Lossis muab hais dua ib los ces yog: Ua Vajtswv haujlwm yog ua li cas tiag? Lawv txoj kevntseeg lawv ntseeg tias lawv yuav tsum ua tej yam haujlwm uas tseem tseem ceeb thiaj li yog ua Vajtswv haujlwm. Ntau zaus peb cov ntseeg tiam no los xav ibyam li ntawd thiab. Tsis tas li ntawd xwb, peb coob leej ntau tus los yuav nug ibyam li cov neeg no nug Yexus – Ua Vajtswv haujlwm yog ua li cas tiag thiaj li yog Vajtswv haujlwm? Kuv ntseeg tias, peb cov ntseeg yeej tseem muaj ibco muaj lo lus nug no nyob hauv peb lub siab kevntseeg! Yauhas sau tias, Yexus teb lawv tias – *Vajtswv tej haujlwm uas Vajtswv xav kom nej ua yog nej yuav tsum ntseeg Tus uas Vajtswv tau txib los.* Lawv xav hais tias Yexus yuav hais tias, Vajtswv tej haujlwm uas Vajtswv xav kom lawv ua yog: 1. nej yuav tsum ua li no… *2. nej yuav tsum ua li no…* 3. nej yuav tsum ua li no…, tiamsis Yexus tsis hais li ntawd. Yexus teb lawv luv luv… “Ntseeg tus uas Vajtswv txib los xwb!” Yexus tejlus no ua rau lawv hajyam tsis totaub tsis tsosiab rau Yexus tus Kheej. Peb totaub txog Yexus tejlus teb ntawd li cas? Yexus tabtom qhia cov neeg ntawd thiab peb kom totaub li no: *Vajtswv tej hawjlwm tsis yog peb ua pub rau Vajtswv tiamsis yog Vajtswv ua pub rau peb los ntawm Nws Leejtub Yexus.* Yexus tej lus hais li cas, *“Kuv yog cov mov uas yog txojsia” – Kuv los muab txojsia rau neeg.* Tiamsis tej neeg ntawd tsis totaub thiab tseem nug tias peb yuav ua tej haujlwm tseemceeb twg thiaj tau txojsia li KOJ hais. *Peb cov ntseeg feem coob los tsis totaub ib yam li tej neeg no, peb tseem nug tias Yexus peb yuav tsum Vajtswv tej haum npaum li cas peb thiaj tau txojsia.* Ntau zaus peb los zoo li cov neeg coob no, thaum peb hnov Yexus hais tias, Vajtswv tej haujlwm ces yog ntseeg tus uas Nws txib los. Tej lus no los ntawd Yexus, uas rau peb coobleej ntau tus hajyam tsis ruajsiab rau Yexus ntxiv. *Tos tos (wait wait), raws li peb paub thiab hnov ntawm peb yawgkoob thiab pogkoob mas… Mauxes hais tias kom peb yuav tsum ua kevcai 1-10 mam thiaj li huam Vajtswv siab… Ua li cas koj yuav hais yooj yim npaum li kos.*

Yexus, Peb xav pom Koj ua txujci tseemceeb. Thaum Yexus hais tias, Vajtswv haujlwm yog ntseeg tus uas Nws txib los. Yog leejtwg xav tau txojsia tus ntawd cia li ntseeg NWS. Yauhas qhia rau peb paub ntxiv tias, thaum lawv hnov Yexus tej lus uas Nws hais ntawd – *tej lus ntawd hajyam rau lawv tsis ruajsiab thiab tsis ntseeg hais tias Yexus yog tus uas Vajtswv txib los sau ntuj los.* *Lawv lub siab tabtom nkaug lawv tias, ua Vajtswv haujlwm yuav tsis muaj ib zaug yoojyim npaum li ntawd.* Raws li Mauxes tej kevais, Vajtswv rau txim tus uas ua txhaum thiab samhwm kom lawv ua lawv lub neej ntseeg haum Nws siab nyiam. Ua neej ntseeg tsis yoojyim li Yexus hais, Ua li cas Yexus yuav hais yooj yooj li ntawd – ntseeg xwb ces dim. Lawv tej kevtxhaum ua rau lawv lub siab ruam lawm – *“lawv lub siab ruam qhwv quav. Lawv tsis muaj feem tau txojsia uas Vajtswv pub, rau qhov lawv tsis totaub thiab lawv tawv ncauj* **(Efexaus 4:18).** Yog li ntawd lawv thiaj chanllenge Yexus – *“Koj ua ib yam txujci tseemceeb pub rau peb pom peb thiaj li yuav ntseeg koj.”* Lawv hais tias, Vajtswv qhia Nws tus kheej rau lawv tej yawgkoob thiab pogkoob paub los ntawm tej txujci uas Nws ua yog tso nqaij thiab mov (mana) los saumntuj los pub rau lawv noj 40 lub xyoo tom taij nram suabnpuam. Tej neeg no hais rau Yexus tias, Yog KOJ hais tias, KOJ yog los saum ntuj los li KOJ hais KOJ yuav tau ua txujci prove rau peb pom li Vajtswv ua rau peb cov yawgkoob thiab pogkoob. *“KOJ yuav ua dabtsi rau peb pom?* Kevtxhaum tabtom uas rau lawv tsis ruajsiab thiab xav sim Yexus. Cov neeg coob no lawv puas muab lub siab ntseeg tiag yog Yexus ua txujci rau lawv pom lub sijhawm ntawd? Yexus yeej paub lawv lub siab zoo! Txawm tias Yexus yuav ua ib yam txujci tseemceeb tshiab tamsim ntawd los tej neeg no yeej tsis ntseeg! Tsis yog li ntawd xwb, tej neeg no lawv nyiam qhuav noj tej mov uas Yexus pub rau lawv noj tseem tsis tau tau ib hnub, lawv twb tsis ruajsiab thiab ntseeg rau qhov txujci ntawd? Tej neeg no twb pom thiab tau noj tej mov uas Yexus muab 5 lub ncuavci thiab ob tug ntse rau ntau tshaj 5000 leej noj. Qhov haujlwm no, tsis yog txujci los? Leejtwg thiaj li ua tau tej no? Leej twg thiaj li muab hwjchim muab 5 lub ncuavci thiab 2 tus ntse pub rau ntau tshaj 5000 leej noj? Tej neeg no noj ntsau npo thiab noj tsis tas – yog tsis yog Vajtswv, leejtwg thiaj li ua tau! Kevtxhaum ua rau lawv lub siab ruam qhwv quav lawm.

Tsis tas li ntawd xwb, Hauv phau Yauhas uas Yauhas sau txij thaum Yexus pib ua Nws Leejtxiv tes haujlwm, Yexus twb tau ua txujci rau tej neeg no pom ntau npaum li cas lawm. Tej txujci uas kho tus txivneeg txais tes qhuav rov muaj zog (Mathais 12:9); Kho tus txivneeg tuag taw rov sawv mus tau kev (Mathais 9); ntiab dab tawm ntawm ob tug txivneeg (Mathais 8;28); tsa tus thawjcoj tus ntxhais sawv rov los muaj sia (Mathais 9;18) – *tej txujci no Yexus twb ua ua ntej Nws pub mov rau 5000 leej noj.* Tej txujci ua Yexus twb ua dhau los no, *lawv twb pom thiab yeej paub zoo tiamsis lawv lub siab uas tawv li pobzeb no tsis ntseeg tias Yexus yog tus uas Vajtswv txib los.* Tej neeg no lawv tsis txawm ib yam li lawv tej yoogkoob. *“Tus Tswv hais rau Mauxes hais tias, ‘cov neeg no tseem yuav tso Kuv tseg ntev npaum li cas thiab? Kuv twb ua tej txujci tseemceeb ntau yam rau lawv pom lawm. Lawv tseem yuav tsis cia siab rau kuv mus txog thaum twg?* **(Teevnpe 14:11)** Tej neeg no, lawv lub ncauj hais tias, lawv nrhiav Yexus thiab xav ntsib Yexus kawg li – tiamsis lawv tsis muaj siab npuab Yexus thiab ntseeg tej lus uas Nws qhia. Yexus paub lawv lub siab zoo, Nws thiaj hais tias nej nrhiav Kuv tsis yog tej txujci uas Kuv ua tiamsis vim yog tej mov uas Kuv pub rau nej lub plab tsau”. Twb yog vim li ntawd, tej neeg no lub siab tawv thiab tsis ntseeg Yexus tej txujci thiab tejlus uas Yexus niaj hnub qhia rau lawv. Yexus thiaj li hais rau tej neeg no hauv **Yauhas tshooj 8:24 tias, *“Twb yog vim li ntawd kuv thiaj qhia rau nej hais tias, nej yuav tuag vim nej tej kevtxhaum. Yog nej tsis ntseeg tias kuv yog tus ntawd, nej yuav tuag rau nej lub txim.”*** Nej tej kevtxhaum ua rau nej tsis ntseeg kuv tej lus thiab tej txujci yog li ntawd nej tab tom tuag rau nej txojkev tsis ntseeg ntawd!

Txawm ua txujci los neeg tsis ntseeg ces yeej tsis ntseeg. Neeg tiam no lub siab zoo li vajntxwv Falaus lub siab. Vajtswv txojlus hais tias, txawm hais tias, Vajtswv yuav ua txujci ntau yam tseemceeb rau vajntxwv Falaus pom los nws yeej tsis ntseeg vim dab ntxawgnyoog twb ua rau nws lub siab dim muag lawm. Nws pom tej uas Vajtswv ua rau nws haivneeg Iziv raug tiamsis nws tsis ntseeg vim kevtxhaum ua rau nws lub siab ruam lawm. Tsis tas li ntawd xwb nws tus tub hlob tuag vim nws tawvncauj thiab tsis mloog Vajtswv tej lus samhwm los nws tsis ntseeeg. *Thiab Leejtwg thiaj li muaj hwjchim muab tau dej hiavtxwv loj li loj faib ua ob sab qhuav qhawv rau cov neeg Ixayees hla mus rau sab tim ub.* Leejtwg thiaj li ua tau tej no? Yog hais tias tsis yog Vajtswv tus muaj hwjchim tus tsim ib puas tsavyam yog tus uas, tus neeg txhaum twg thiaj ua tau tej no? Txawm nws pom tej txujci no los ntawm nws ob lub qhovmuag los nws yeej tsis ntseeg.

Ib tiam dhau rau ib tiam neeg yeej tsis ntseeg Vajtswv tej txujci. Vajtswv txojlus qhia tias, txij thaum Vajtswv tsim lub ntuj lub ntiajteb thiab neeg; tomqab neeg poob mus rau kevtxhaum; ib tiam dhau rau ib tiam neeg yeej tsis raujsiab rau tej txujci uas Vajtswv ua rau neeg pom. Tej neeg tiam no los yeej tsis txawm li lawv cov yawgkoob thiab pogkoob thaum ub. Tej neeg tiam no los xav kom Vajtswv ua txujci tseemceeb rau lawv pom lawv thiaj yuav ntseeg, Puas yog? Neeg yuav hais rau Yexus tias, ua ntej peb yuav tsosiab rau Koj ua peb tus Cawmseej, Koj yuav tsum ua txujci rau peb pom… *ib yam li cov neeg uas Yauhas hais nov.* Vajtswv tseem yuav ua txujci tseemceeb raws li lawv lub txoj kev ntshaw los? *Tsis tas li ntawd xwb, tej neeg tiam no,* yeej niajhnub pom Vajtswv tej txujci uas Vajtswv ua pub rau neeg ntiajteb txhua txhua txhua hmo xwsli: *Vajtswv ceev lub ntiajteb no kom muaj caij muaj nyoog – caij ntuj so caij ntuj nag thiab caij no – tej no tsis yog Vajtswv li txujci los?* *Vajtswv pub koobhmoov rau neeg muaj me tub me nyuam muaj noj muaj haus – tej no tsis yog txujci los?* *Ib puas tsav uas Vajtswv twb tsim pub rau neeg ntiajteb thiab lawv twb pom lawm – tej no tsis yog txujci los?* Yog neeg saib mus rau ib puas tsav yam ua Vajtswv tsim rau hauv lub ntiajteb no xwb tsimnyog neeg ntseeg tias muaj ib tug Vajtswv tseeb yog tus tsim tej no. Tsis tas li ntawd xwb, Vajtswv twb ua NWS tej txujci tseemceeb tshajplaws txhua yam txujci huv tibsi rau neeg ntiajteb pom lawm tiamsis neeg yeej tsis ntseeg. Koj xav tias yam txujci tseemceeb tshajplaws uas Vajtswv twb ua pub rau neeg ntiajteb lawm yog tej txujci dabtsi? Neeg yeej paub zoo txog tej txujci no! Tej txujci tseemceeb tshajplaws ntawd yog: *Vajtswv los yug ntawm tus ntshai nkaujxwb los ua neeg muaj roj muaj ntshav; tuag theej neeg txhaum lub txim saum ntoo khaublig; sawv rov qab los ntawm txoj kevtuag rov los muaj txojsia thiab rov mus rau saum ntuj Ceebtsheej. Lub hwjchim thiab tej txujci no neeg ntiajteb yeej paub zoo ib tiam dhau rau ib tiam tiamsis neeg lub siab yeej tsis ntseeg tej uas Vajtswv ua pub rau neeg no!* Tseem tshuav yam txujci dabtsi thiaj li suav tau tias tseemceeb tshaj tej txujci uas Vajtswv ua pub rau neeg no? Neeg lub ncauj hias tias, *“ua txujci rau lawv pom lawv thiaj li yuav ntseeg”*. Kevtxhaum tabtom ua rau lawv dag lawv lub siab.

Koj nes? Tej neeg tuaj nrhiav Yexus lawv xav pom tej txujci tseemceeb los ntawm Yexus tso lawv thiaj li yuav ntseeg tus uas Vajtswv txib los. Hnub no koj xav pom txujci dabtsi los ntawm Yexus? koj thiaj li ntseeg tias Yexus yog Vajtswv Leejtub ua NWS txib los ua neeg txhaum tus “CAWMSEEJ”. Koj lub siab puas xav ib yam li cov neeg coob coob ua Yauhas hais ntawd. Tej neeg tiam no los ib yam, lawv xav pom txujci los ntawm Vajtswv lawv thiaj yuav ntseeg tiamsis Vajtswv yuav tsis ua txujci rau lawv pom. Neeg txojkev xav thiab ntshaw yog: *tsimnyog Vajtswv yuav tsum ua tej txujci tseemceeb proved tias Nws yog tus Vajtswv tseeb, tus tsim lub ntuj lub ntiajteb thiab yog tus tsim neeg.*

Hnub no, yog koj lub siab tseem xav kom Vajtswv ua txujci pub rau koj pom koj mam li ntseeg – txojkev xav no yog tsis yog koj tus kheej tiamsis yog tej kevtxhaum hauv koj siab xav tej ntawd. Hnub no, *Vajtswv txojlus hnub qhia rau koj paub lawm tias koj yeej pom Nws tej txujci txhua hnub*. Koj twb pom Vajtswv tej txujci tseemceeb tshajplaws lawm yog li ntawd koj tseem yuav xav pom yam txujci dabtsi ntxiv? Vajtswv qhia Nws li txujci lub hwjchim, txojlus thiab kevhlub “los ntawm Nws Leejtub Yexus tes haujlwm.” Tsis yog koj tsis tau hnov txog Vajtswv lub homphiaj ntawm Nws txojkev cawm los ntawm Yexus tes hawjhwm – *“koj yeej hnov thiab paub zoo txog Yexus Khetos txojkev los yug ua neeg, tuag theej neeg lub txhoj saum ntoo khaublig, sawv ntawm txoj kevtuag rov los muaj sia thiab rov nce mus rau saum ntuj tsis yog los”* Koj *lub siab yeej paub zoo txog Vajtswv tej txujci, Nws txoj kevhlub thiab Txojlus uas yog Yexus Khetos tiamsis kevtxhaum tabtom ua rau koj lub siab tsis ntseeg.*

Twb yog vim li no, Vajtswv txojlus qhia tias neeg tsis mloog Vajtswv lus thiab poob mus rau kevtxhaum; txoj kevtxhaum ntawd thiaj tswj neeg lub siab; neeg lub siab tsis ntseeg qhov tseeb tiamsis ho mus ntseeg qhov tsis tseeb. Kevtxhaum *ua rau neeg tsis pom txog Vajtswv txoj kevhlub thiab txojkev cawmdim hauv Nws tus Tub Yexus Khetos*. Kevtxhaum ua rau neeg tsis tsosiab rau Vajtswv txojlus Nws Leejtub Yexus qhia thiab tej txujci uas Nws ua. *Kevtxhaum uas rau neeg tsis ntseeg tias Vajtswv muab Nws txojkev cawmdim dawb dawb pub neeg los ntawm qhov uas ntseeg Nws tus Tub Yexus.* *Kevtxhaum* ua rau neeg tsis ntseeg tej lus uas Yexus hais tias, “Vajtswv tej haujlwm yog ntseeg tus uas Nws txib los.” Kev txhaum *ua rau neeg tsis pom txog Vajtswv tej koobhmoov uas Vajtswv muaj rau lub ntiajteb no txhua hnub.* *Kevtxhaum ua rau neeg lub siab nug tias YEXUS, KOJ puas yog Vajtswv LEEJTUB peb tsis ruajsiab rau Koj?* *Kevtxhaum* *ua rau neeg xav pom YEXUS ua txujci lawv thiaj li ntseeg.* *Kevtxhaum* *ua rau neeg pom cov mov uas tsau lawv lub plab tseemceeb dua cov mov ua yog txojsia rau lawv tus ntsujplig.*

Cia hnub no, koj tsis txhob cia koj txoj kevntseeg zoo li cov neeg coob coob uas caum thiab nrhiav Yexus ua Yauhas hais ntawd. Lawv tsis ntseeg Yexus tejlus uas Yexus hais thiab xav pom Yexus ua Txujci rau lawv pom tso lawm mam li ntseeg! Tiamsis cia koj Vajtswv txulus thiab Nws tus Ntsujplig Dawbhuv los rau koj txoj kevntseeg; koj lub siab thiab txhawb koj txoj kevntseeg kom koj ruajsiab thiab tsosiab rau YEXUS KHETOS tus uas Vajtswv txib los uas yog koj tus CAWMSEEJ. *Txhob cia koj txojkev tuaj pehawm koj tus TSWV los ntawm koj lub siab tsis tsosiab rau NWS tej txujci, kevhlub thiab txojlus.* Tus Tswv Yexus tsis xav koj kom tuaj rau ntawm Nws lub xubntiag nrog rau txojkev tsis tsosiab thiab txoj kev tsis kajsiab. Koj tus Tswv Yexus xav kom koj tuaj *nrhiav,* *pehawm thiab mloog Nws txojlus los ntawm lub siab thajyeeb, tsosiab thiab ntseeg Nws txojlus uas yog txojsia*. *Koj tuaj rau ntawm Yexus Khetos lub xubntiag tuaj mloog Nws txojlus yog tuaj txais txoj kev npliagsiab; zamtxim, kev thajyeeb thiab koobhmoov*.

*Txhob cia kevtxhaum TSWJ KOJ thiab ua rau KOJ TSIS TSOSIAB thiab TSIS NTSEEG Vajtswv txoj kevhlub hauv Yexus Khetos tiamsis cia Vajtswv txoj kevhlub uas Vajtswv twb muab rau koj los ntawm Yexus Khetos lawm kav thiab tswj koj lub siab kevntseeg*. Koj thiaj li paub tsosiab, ruajsiab thiab ntseeg lub Hwjchim tej Txujci, Kevhlub thiab Txojlus uas Nws twb qhia rau koj paub tias NWS yog koj “CAWMSEEJ ntawm koj tej KEVTXHAUM.” *Yexus tej txujcij, kevhlub thiab txojlus* yuav ua rau koj ruajsiab, ntseeg thiab nrhiav cov mov uas yog txojsia rau koj sab ntsujplig.

Thov lub **HWJCHIM** ntawm V**AJNTSUJPLIG** tus DAWB HUV thiab **YEXES KHETOS** pab koj kom koj kov yeej koj tej kevtxhaum uas yog Dab lub hwjhim thiab cia Vajtswv txoj kevhlub tswj thiab nyob hauv koj lub siab kom koj lub neej ntseeg muaj – **kev thajyeeb**, **kev zamtxim**, **kev npliagsiab**, **kevhlub** thiab **ruajsiab** rau Yexus Khetos uas yog koj tus “CAWMSEEJ.” *Yexus hais rau lawv tias, “Kuv yog cov mov uas cawm neeg txojsia, tus uas los cuag kuv, tus ntawd yeej yuav tsis tshaib ib zug li lawm, thiab tus uas ntseeg Kuv, tus ntawd yeej yuav tsis nqias ib zaug li lawm.”* Amen.

Xh. Soobntxawg Lauj

Grace Hmong Ev. Lutheran Church

[gracehmong17@gmail.com](mailto:gracehmong17@gmail.com) or [www.gracehmongwels.con](http://www.gracehmongwels.con)

August 05, 2018